Hagnýtar vinnustofur og fyrirlestrar um leiðina út á vinnumarkaðinn og heimsóknir í Landsbankann og verðandi höfuðstöðvar CCP í Vatnsmýri er meðal þess sem boðið verður upp á á Atvinnudögum í Háskóla Íslands dagana 13. - 17. janúar . Náms - og starfsráðgjöf Háskóla Íslands ( NSHÍ ) og Fjármála - og atvinnulífsnefnd Stúdentaráðs Háskóla Íslands standa að dagskránni sem ætluð er stúdentum Háskólans en þetta er í annað sinn sem Atvinnudagar eru haldnir . „ Hver er uppskriftin að starfsframa ? ” spyrja stúdentar sérstaklega þegar kemur að því að undirbúa framtíðarstarfsferil . Á Atvinnudögum verður leitað svara við þessari spurningu með spennandi fyrirlestrum og fræðslu frá sérfræðingum úr atvinnulífinu ásamt heimsóknum til valinna fyrirtækja og stofnana . Dagskráin hefst mánudaginn 13. janúar með fyrirlestrinum : „ Sjálfstætt starfandi – Að koma sér á framfæri ” þar sem hinn þekkti og vinsæli fyrirlesari Pálmar Ragnarsson fjallar um leið sína beint úr námi í Háskóla Íslands yfir í fyrirlesarabransann . Erindi Pálmars hefst kl. 13:30 á Litla torgi Háskólatorgs . Í kjölfarið rekur hver viðburðurinn annan þar sem farið verður ofan í saumana á því hvernig hægt er að koma sér á framfæri á atvinnumarkaði með ferilskrá og LinkedIn-aðgangi . Náms - og starfsráðgjafar Háskóla Íslands ( NSHÍ ) aðstoða svo bæði íslenska og erlenda stúdenta við að glæða ferilskrár þeirra lífi með CV klíník . Þá verður boðið upp á heimsóknir í höfuðstöðvar Landsbankans í Austurstræti 11 og hugmyndahúsið Grósku sem er hluti af Vísindagörðum Háskóla Íslands , en þangað mun CCP flytja höfuðstöðvar sínar á næstu mánuðum . Skráning er nauðsynleg á ákveðna viðburði Atvinnudaga . Atvinnudögum lýkur föstudaginn 17. janúar með glænýju eins dags námskeiði fyrir nemendur á þriðja ári í grunnnámi í Háskóla Íslands sem nefnist Kveikja . Þar munu þátttakendur öðlast aukinn skilning á áskorunum samtímans og vinna að sameiginlegum lausnum þvert á námsleiðir og í samstarfi við öfluga leiðbeinendur úr háskólanum og atvinnulífi . Nánari upplýsingar um námskeiðið er á vef þess . Hér er á ferðinni kjörið tækifæri fyrir stúdenta Háskólans til að komast tengjast íslensku atvinnulífi og byrja að brúa bilið frá námi til vinnumarkaðar .